ศาลฎีกาสั่งปรับ DELTA กว่า 733 ลบ. หลังเลี่ยงภาษี 4 ปี
ศาลฎีกาสั่งปรับ DELTA หลังเลี่ยงภาษีตั้งแต่ปี 40-43 เป็นเงินกว่า 733 ลบ. ฟากบริษัทเตรียมดำเนินการเจรจากรมสรรพากร เพื่อแบ่งชำระหนี้
28 มิ.ย. 2560

ขณะที่บริษัทเห็นว่าคำพิพากษาไม่ได้ส่งผลกระทบต่อบริษัทมากนัก เนื่องจากบริษัทมีฐานะการเงินและผลการดำเนินงานรวมถึงสภาพคล่องเพียงพอ โดย ณ วันที่ 31 มี.ค.60 บริษัทมีส่วนของผู้ถือหุ้น 29,247 ล้านบาท มีกำไรสุทธิในไตรมาส 1/60 จำนวน 1,349 ล้านบาท 
โดยมีเงินสดและรายการเทียบเท่าเงินสด 18,979 ล้านบาท หรือเทียบเท่า 556 ล้านเหรียญสหรัฐ โดยที่ภาษีที่ต้องชำระตามคำพิพากษามีจำนวน 733,659,893.32 บาท หรือเทียบเท่า 21.5 ล้านเหรียญสหรัฐ
อย่างไรก็ตามเพื่อเป็นการลดผลกระทบด้านกระแสเงินสดของบริษัทให้น้อยที่สุด บริษัทจะดำเนินการขอเจรจากับกรมสรรพากร เพื่อแบ่งชำระเงินภาษีดังกล่าวต่อไป แต่หากไม่สามารถเจรจาต่อรองได้ ก็จะไม่มีผลกระทบต่อการดำเนินการใด ๆ เนื่องจากบริษัทมีสภาพคล่องเพียงพอ
ทั้งนี้การฟ้องคดีสืบเนื่องจากเมื่อปี 49 บริษัทได้รับหนังสือประเมินภาษีเงินได้นิติบุคคลจากกรมสรรพากร ให้ชำระภาษีเป็นจำนวนดังกล่าว ต่อมาบริษัทได้ยื่นอุทธรณ์ต่อศาลฎีกา และศาลฎีกาได้มีคำสั่งออกมาเมื่อวันที่ 26 มิ.ย.ที่ผ่านมา
               